奉和顏使君真卿與陸處士羽登妙喜寺三癸亭
作者：皎然
朝代：唐

paragraphs: 秋意西山多，列岑縈左次。
繕亭歷三癸，疏趾鄰什寺。
元化隱靈蹤，始君啓高誄。
誅榛養翹楚，鞭草理芳穗。
俯砌披水容，逼天掃峰翠。
境新耳目換，物遠風煙異。
倚石忘世情，援雲得真意。
嘉林幸勿剪，禪侶欣可庇。
衛法大臣過，佐遊羣英萃。
龍池護清澈，虎節到深邃。
徒想嵊頂期，於今沒遺記。